У Вікіпедыі ёсць артыкулы пра іншых асоб з прозвішчам Раманава.
**Таццяна Аляксандраўна Рама́нава** (англ.: Татьяна Александровна Романова нар. 13 красавіка 1925) — вучоны ў галіне глебазнаўства, доктар біялагічных навук (1979), прафесар (1989), Заслужаны дзеяч навукі БССР (1981).

Біяграфія
---------

Нарадзілася ў горадзе Невель. Скончыла 4 класы школы, і бацькі адвязлі яе ў Маскву, дзе працягвала адукацыю. Вялікая Айчынная вайна застала Т. А. Раманаву ў Смаленскай вобласці, дзе яна была на канікулах. Пасля вызвалення Смаленскай вобласці ў верасні 1943 года была прызвана ў Чырвоную Армію ў якасці вольнанаёмнай служачай і знаходзілася на службе да жніўня 1944 года. У 1945 годзе паступіла на геаграфічны факультэт Смаленскага педагагічнага інстытута, а ў 1946 годзе перавялася на другі курс завочнага аддзялення геаграфічнага факультэта Маскоўскага дзяржаўнага ўніверсітэта. Адначасова з вучобай працавала выкладчыкам геаграфіі, гісторыі і чарчэння ў Сычоўскім раёне. У 1950 годзе Т. А. Раманава пераязджае ў ў Мінск і працягвае вучобу на завочным аддзяленні геаграфічнага факультэта Беларускага дзяржаўнага ўніверсітэта, адначасова працуючы лабарантам у Інстытуце народнай гаспадаркі імя В. У. Куйбышава. Беларускі дзяржаўны ўніверсітэт скончыла ў 1952 (у 1953) годзе і пачала працу інжынерам-глебазнаўцам у у інстытуце «Белдзіправадгас». У 1955 годзе паступіла ў аспірантуру і ў 1962 годзе абараніла кандыдацкую дысертацыю. З 1958 года Т. А. Раманава ў Беларускім навукова-даследчым інстытуце глебазнаўства і аграхіміі, дзе ў 1968—1988 гадах займала пасаду загадчыка сектара.

Навуковая дзейнасць
-------------------

Т. А. Раманавай належаць навуковы працы па генезісе глеб і заканамернасцях фарміравання глебавага покрыва, яго структуры, неаднароднасці і эвалюцыі пад уплывам прыродных і антрапагенных фактараў. Займалася вывучэннем воднага рэжыму і вільготнасці глеб і інш. Пад яе кіраўніцтвам абаронены 15 кандыдацкіх дысертацый.

Узнагароды і званні
-------------------

* Медаль «За працоўную доблесць» (1966)
* Ордэн «Знак Пашаны» (1971)
* Ордэн Айчыннай вайны III ступені (1985)
* Медаль «У азнаменаванне 100-годдзя з дня нараджэння Уладзіміра Ільіча Леніна» (1970)
* Юбілейны медаль «40 гадоў Перамогі ў Вялікай Айчыннай вайне 1941—1945 гг.» (1985)
* Юбілейны медаль «70 гадоў Узброеных Сіл СССР» (1988)
* Юбілейны медаль «65 гадоў Перамогі ў Вялікай Айчыннай вайне 1941—1945 гг.» (2010)
* Медаль «Маршал Савецкага Саюза Жукаў» (1997)
* Бронзавы медаль ВДНГ СССР (1971)
* Дзяржаўная прэмія БССР у галіне навукі (1976)
* Заслужаны дзеяч навукі Беларускай ССР (1981)

Зноскі
------

1. 1 2  БелЭн 2001.
2. 1 2 3 4 5 6  Татьяна Александровна Романова (К юбилею) (руск.) // Весці НАН Беларусі, № 2, 2010.

Літаратура
----------

* Раманва Таццяна Аляксандраўна // Беларуская энцыклапедыя: У 18 т. Т. 13: Праміле — Рэлаксін / Рэдкал.: Г. П. Пашкоў і інш. — Мн. : БелЭн, 2001. — Т. 13. — С. 290. — 10 000 экз. — ISBN 985-11-0035-8. — ISBN 985-11-0216-4 (т. 13).

Спасылкі
--------

* Беларусь у асобах і падзеях: Раманава Таццяна Аляксандраўна // Нацыянальная бібліятэка Беларусі
* ТАТЬЯНА АЛЕКСАНДРОВНА РОМАНОВА (к 90-летиюсоднярождения) (руск.) // Почвоведение и агрохимия, № 1(54) Январь — июнь 2015 г. — С. 238—243.
* Татьяна Александровна Романова (К юбилею) (руск.) // Весці НАН Беларусі, № 2, 2010. Серыя аграрных навук. — С. 123—124.